**Dôvodová správa**

**A. Všeobecná časť**

Ministerstvo životného prostredia Slovenskej republiky v zmysle § 2 ods. 1 zákona č. 150/2019 Z. z. o prevencii a manažmente introdukcie a šírenia inváznych nepôvodných druhov a o zmene a doplnení niektorých zákonov (ďalej len „zákon o inváznych nepôvodných druhoch“) predkladá návrh nariadenia vlády Slovenskej republiky, ktorým sa vydáva zoznam inváznych nepôvodných druhov vzbudzujúcich obavy Slovenskej republiky.

 Návrh nariadenia vlády sa predkladá z dôvodu aplikácie zákona o inváznych nepôvodných druhoch a implementácie nariadenia Európskeho parlamentu a Rady (EÚ) č. 1143/2014 z 22. októbra 2014 o prevencii a manažmente introdukcie a šírenia inváznych nepôvodných druhov (ďalej len „nariadenie EÚ“).

Vydanie zoznamu inváznych nepôvodných druhov vzbudzujúcich obavy Slovenskej republiky je nevyhnutným krokom potrebným k aplikácii zákona o inváznych nepôvodných druhoch a k zosúladeniu dosiaľ platnej národnej legislatívy s legislatívou Európskej únie. Druhy uvedené v predloženom návrhu nariadenia vlády sú podľa príloh č. 2 a 2a vyhlášky Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov už v súčasnosti zaradené medzi invázne nepôvodné druhy. Vzhľadom k tomu sa na tieto druhy vzťahuje ustanovenie § 23 ods. 4 zákona o inváznych nepôvodných druhoch a na ich zaradenie do národného zoznamu inváznych nepôvodných druhov sa nepoužije ustanovenie § 2 ods. 1 druhej vety zákona o inváznych nepôvodných druhoch. Ich zaradenie do národného zoznamu teda nie je podmienené aplikáciou ustanovenia článku 4 odsek 3 a článku 5 odsek 1 nariadenia EÚ, v zmysle ktorých je možné invázne nepôvodné druhy zaradiť do zoznamu len ak spĺňajú príslušné kritériá, ktorých súčasťou je i posúdenie rizík vykonané podľa článku 5 ods. 1 nariadenia EÚ.

Návrh nariadenia vlády nebude mať vplyvy na rozpočet verejnej správy, vplyvy na podnikateľské prostredie, nebude mať sociálne vplyvy, vplyvy na životné prostredie, vplyvy na informatizáciu spoločnosti, vplyvy na služby verejnej správy pre občana a ani vplyvy na manželstvo, rodičovstvo a rodinu.

Navrhované nariadenie vlády je v súlade s Ústavou Slovenskej republiky, ústavnými zákonmi, nálezmi Ústavného súdu SR, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.